Aankondiging oor Moroe dán verwag | Netwerk24
Aankondiging oor Moroe dán verwag
Deur Tinus van Staden 07 Julie 2020 16:07
Terwyl die voortslepende sage van Thabang Moroe, die geskorste uitvoerende hoof van Krieket Suid-Afrika (KSA), nóg 'n kinkel bygekry het, beplan die beheerliggaam om Donderdag 'n aankondiging oor Moroe se toekoms te doen.
Thabang Moroe, die geskorste uitvoerende hoof van Krieket Suid-Afrika. Foto: Elizabeth Sejake
"Die raad het Vrydag hul besluit geneem, maar daar is sekere protokol wat gevolg moet word voordat 'n amptelike aankondiging gedoen kan word," het Thamie Mthembu, KSA se kommunikasiehoof, by navraag gesê.
Dit volg nadat die Sunday Times die naweek berig het dat KSA se raad glo 'n wysiging gemaak het aan die opdrag wat aan forensiese ondersoekers gegee is, wat sal behels dat die raad nie ondersoek word nie, maar slegs Moroe.
Chris Nenzani, KSA se president en voorsitter van die raad, het die inligting in dié berig Dinsdag ontken.
KSA het Moroe in Desember geskors vir beweerde wanbestuur hangende 'n onafhanklike forensiese ondersoek na bestuurspraktyke. Die beheerliggaam het aan die forensiese ouditeure die mandaat gegee om 'n holistiese ondersoek na KSA se bestuurspraktyke te doen, insluitende die van die raad.
Die eerste deel van dié verslag is in Junie ontvang. Die inhoud van die forensiese ondersoek sal Moroe se toekoms bepaal.
Michael Motsoeneng Bill, Moroe se prokureur, is egter nie tevrede met hoe die proses deur KSA bestuur is nie.
Hy het vandeesweek op die radiostasie SAfm benadruk dat Moroe nog van niks aangekla is nie. Hy voer ook aan dat Moroe nie uit sy eie enige opdragte kon uitvoer nie.